UACรีบขายพีพีกดดี/อีต่ำ1เท่าบ่นถูกมองแพง
UAC มั่นใจเพิ่มทุนพีพี 22 ล้านหุ้นจบก่อนสิ้นปีนี้ ลดดี/อี ไม่เกิน 1 เท่า หลังกู้เงินกสิกรไทย 452 ล้านบาท
8 ต.ค. 2555

UAC มั่นใจเพิ่มทุนพีพี 22 ล้านหุ้นจบก่อนสิ้นปีนี้ ลดดี/อี ไม่เกิน 1 เท่า หลังกู้เงินกสิกรไทย 452 ล้านบาท
นายชัชพล ประสพโชค รองกรรมการผู้จัดการ ฝ่ายขายการตลาดและปฏิบัติการ บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) เปิดเผยว่า บริษัทมั่นใจว่าจะสามารถขายหุ้นเพิ่มทุนแบบเจาะจง (พีพี) จำนวน 22 ล้านหุ้นได้ก่อนสิ้นปีนี้ เพื่อต้องการลดสัดส่วนหนี้สินต่อทุน (ดี/อี) ไม่เกิน 1 เท่า จากสัปดาห์ที่ผ่านมากู้เงินธนาคารกสิกรไทย จำนวน 452 ล้านบาท เพื่อลงทุนโครงการพลังงานทางเลือกที่ จ.สุโขทัย แล้วทำให้ดี/อี มากกว่า 1 เท่า
อย่างไรก็ตาม การกู้เงินครั้งนี้ได้อัตราดอกเบี้ยลูกค้าชั้นดี (เอ็มแอลอาร์) ลบ 1-2% จากปกติดอกเบี้ยเงินกู้เฉลี่ยที่ 6-7% แต่หลังขายหุ้นเพิ่มทุน ซึ่งน่าจะได้เงินประมาณ 300 ล้านบาท จะช่วยลดดี/อี ลงต่ำกว่า 0.5 เท่า 
ทั้งนี้ บริษัทจะมีการประชุมวิสามัญผู้ถือหุ้นพิจารณาเรื่องเพิ่มทุนและการเปลี่ยนแปลงมูลค่าหุ้นที่ตราไว้ (พาร์) จาก 1 บาท เหลือ 0.50 บาท ในวันที่ 19 ต.ค.นี้ เพราะต้องการนำเงินไปขยายงาน ซึ่งปัจจุบันมีโครงการผลิตก๊าซชีวภาพอัดความดันสูง (CBG) อีก 16 แห่ง 
ด้านการแตกพาร์ เพื่อต้องการเพิ่มสภาพคล่องของหุ้นหลังจากที่มีการปันผลเป็นหุ้นมาแล้ว 2 ครั้ง แต่นักลงทุนส่วนใหญ่ก็ยังซื้อเก็บไว้ ประกอบกับ UAC อยู่ในตลาดหลักทรัพย์เอ็มเอไอ นักลงทุนอาจมองว่าราคาหุ้นเกิน 10 บาท อาจแพงไป แต่หลังเพิ่มทุนน่าจะลดลงเหลือประมาณ 5 บาท
สำหรับแผนงานปี 2556 เบื้องต้นเหมือนทุกปีที่ตั้งเป้ารายได้เติบโตประมาณ 30% จากปีนี้คาดว่าสูงกว่า 1,000 ล้านบาท และปีหน้าพยายามหางานที่มีขนาดเท่าที่ จ.สุโขทัย ให้ได้อีก 1 แห่ง